open-index/open-wikipedia-markdown huggingface dataset:
Luc Leblanc

**Luc Leblanc** (* 4. August 1966 in Limoges, Frankriek) is en ehmaliger franzöössch Radrennfohrer. In sien Loopbahn hett he 36 Profisiege schafft. 

## Karriere
Leblanc wurr 1987 Profi in dat Team *[[Toshiba (Radsportteam)|Toshiba-Look-La Vie Claire]]*. In sien eerst Johr wunn he den Prix de Mirebeau un wurr ünner annern Achter bi de Dauphiné Libéré. In dat folgen Johr wurr he bi de  Dauphiné Veert un keem bi Paris–Nizza up den sössten Platz.

1990 reck he bi Paris–Nizza för sien nee Team *[[Castorama]]* den darten Platz. 1991 wunn he een Deelstreck bi den Midi Libre un weer an’ Enn’ vun de Runfohrt up den veerten Platz. In dat sülvig Johr nehm he ok eerstmals an de Tour de France deel un keem glieks up Platz 5. 

1992 wurr Leblanc franzöösch Straatenmeester, wunn de Midi Libre un keem up den tweeten Platz bi de Dauphiné Libéré. 1993 har he nich völ Spood, doch 1994 fohr he för sien nee Arbeitgever *[[Festina-Lotus]]* sien bit dorhen best Johr. He wunn en Deelstreck bi de Tour de France un belegg in de Gesamtwertung den veerten Platz. In’ Harvst hett he de Vuelta a España up Platz söss afslooten un wunn todem de Bargwertung. Ansluutend kunn he sien bit dorhen gröttsten Sieg fiern: He wunn dat Eenzelrennen vun de Straaten-Radweltmeesterschap in dat italieensch Agrigent vör Claudio Chiapucci un Richard Virenque. In dat sülvig Johr wurr he vun de Sportzeitung L’Équipe to’n Sportler vun Frankriek för dat Johr  („Champion des champions“) wählt.

In de ansluuten Saison is he för dat Team *[[Le Groupement]]* fohren. Dat Team weer aber düchtig klamm, todem kreegen se vun de Direktschoon vun de Tour de France kien Inladung för de Frankriek-Rundfohrt. Dat führ dorto, dat Leblanc as amteeren Weltmeester meest gor nich an Rennen deelnehmen kunn und dorüm ok dat Weltmeestertrikot blots selten sehn wurr. 

Noch i dat glieker Johr is he to dat * [[Team Polti]]* wesselt. Bi de Tour de France 1996 keem he up den sössten Platz un wunn een Deelstreck. 1998 hett he sien Karriere afslooten as he bi de Tour de France  up de Deelstreck nah Les Deux Alpes en Inbröök harr un de anner Dag de Tour upgeven muss. Tovör harr noch en Attacke an den Col du Galibier fohren, de den  Führenden Jan Ullrich in Bedrängnis broch.

## Doping

In’ Toog vun de Festina-Affäär 1998 hett Luc Leblanc in’ Oktober 2000 togeven, siet 1994 dopt to hemm. Sien Titelgewinn bi de Weltmeesterschap 1994 weer aber "sauber" errungen wurrn. In’ Henblick up lateren Spood hett Leblanc disse Inschränkung aber nich maakt. 

## Teams

*1987 - Toshiba
*1988 - Toshiba
*1989 - Histor-Sigma
*1990 - Castorama
*1991 - Castorama
*1992 - Castorama
*1993 - Castorama
*1994 - Festina-Lotus
*1995 - Le Groupement
*1995 - Team Polti
*1996 - Team Polti
*1997 - Team Polti
*1998 - Team Polti

## Weblenken
* ''Palmarès'' – List vun de Erfolge un Platzeeren
* [www.letour.fr/HISTO/us/TDF/coureur/5001.html Luc Leblanc in de Datenbank vun de  Tour de France (engelsch)]
* Luc Leblanc in de Datenbank vun Radsportseiten.net
Enrico Letta

**Enrico Letta** (* 20. August 1966 in Pisa) is en italieensch Politiker vun de Partito Democratico. He weer van'n 28. April 2013 bt to'n 22. Februar 2014 Ministerpräsident vun Italien. Siet den 14. März 2021 is Letta Vörsitter vun de Partito Democratico. 

## Familie un Utbillen
Letta is de Söhn vun de Mathematiker Giorgio Letta (* 1936), Perfesser an de Universität Pisa, un sien Ehefru Anna. De Vader stamm (as sien Onkel, de Politiker Gianni Letta) ut Avezzano, Provinz L’Aquila. Nah den Afsluss vun sien Politikwetenschpstudium an de Universität Pisa kreeg Enrico Letta mit en Forschensarbeit to dat Europarecht an de Scuola Superiore Sant’Anna in Pisa sien Doktertitel

He is in tweet Ehe mit de Journalistin vun dat Daagblatt *[[Corriere della Sera]]* Gianna Fregonara verheiraadt. Dat Paar hett dree Kinner.

## Politisch Loopbahn
Van 1991 bit 1995 weer Letta Vörsitter vun de Jöögdorganiisatschoon vun de Europääsch Volkspartei un dornah Generalsekretär vun den Euro-Utschuss in dat italeensch Huushollensministerium (1996–1997), stellvertreden Vöörsitter vun de Partito Popolare Italiano (1997–1998), italieensch Europaminister (1998–1999), Industrieminister (1999–2001) un wertschapspolitisch Spreker vun  La Margherita – Democrazia è Libertà (2001–2007).

Bi de Europawahlen 2004 wurr Letta up de Midden-links-List L’Ulivo in dat Europääsch Parlament wählt.

Nah den Sieg vun dat Midden-links-Bündniss L’Unione bi de italieensch Parlamentswahlen 2006 truck he as Liddmaat vun sien Partei (*La Margherita*) in de Afordnetenkamer in un wurr in Romano Prodi sien tweet Kabinett to'n Staatssekretär bi den  Ministerpräsidenten nömmt. He hett in disse Funktschoon sien Unkel Gianni Letta aflööst, de to dat gegnerisch Midden-rechts-Lager um Silvio Berlusconi anhörrn deiht. 

An' 23. Mai 2007 hörr Enrico Letta to de 45 Ünnerschrievers vun dat Grünnenskomitees vun de ut Links- un Christdemokraten fusioneert Partito Democratico (PD). Parteivörsitter is he aber denn nich wurrn.

## Böker
* *Costruire una cattedrale. Perché l’Italia deve tornare a pensare in grande*, Mondadori, Mailand 2009, ISBN 978-8-80459050-7 
* *In questo momento sta nascendo un bambino*. Mailand: Rizzoli, Mailand 2007, ISBN 978-8-81701988-0 
* *L’Europa a venticinque*, Il Mulino, Bologna 2006, ISBN 978-8-81511015-2 
* *La comunità competitiva. L’Italia, le libertà economiche e il modello sociale europeo*, Donzelli, Rom 2001, ISBN 978-8-87989625-2 
* *Passaggio a nord-est. L’unione europea tra geometrie variabili, cerchi concentrici e velocità differenziate*, Il Muliono, Bologna 1994, ISBN 978-8-81504834-9

## Weblenken

* Persönlich Websteed (italieensch)
* Porträt up de Siet vun dat italieensch  Parlament (italieensch)
* Indrag över Enrico Letta  in de Afordneten-Datenbank vun dat Europääsch Parlament
Stasi Kurz

**Stasi Kurz**, boren as *Anastasia Kurz* (* 31. August 1931) is en düütsche Kledaaschmakersche.

## Leven un Wark
Kurz hett an de *Meesterschool för Mood* un an de *Akademie vun de Billn Künst* ehr künstlerisch Utbilln maakt. In’t Johr 1970 füng se an, as Kledaaschmakersche to arbeiten un weer in den beiden Johrteihnten dorna in disse Funkschoon an en Veeltall vun Feernseh- un Kinofilmen bedeeligt. To ehr wichtigsten Arbeiten tellt Warken un Inszeneeren vun Georg Tressler, Bernhard Wicki, Helmut Dietl, Rainer Erler, Dieter Wedel, Peter Beauvais, Bernhard Sinkel, Michael Verhoeven un Wolfgang Staudte. Stasi Kurz hett bito ok Kleedaasch för en Reeg vun Feernsehregen utklamüstert un sik jümmer wedder för Kinnerfilmen insett. Dorvun sünd de Pumuckel-Filmen ünner de bekannsten.

## Filmografie (Utwahl)

## Literatur
* *Film and Television Design Annual '93 / '94*. Johrbook vun’n Verband vun de Szenenbillners, Filmarchitekten un Kledaaschmakers, SFK-Verband. 7. Johrgang 1993/94.

## Websteden
Margarita Breitkreiz

**Margarita Breitkreiz** (* 7. Januar 1980 in Omsk, Russische SFSR, Sowjetunion) is en düütsch Schauspelerin vun russ’sch Afstammen. 

## Biografie
Nah de Wennen keem se 1992 mit hör Öllern un en Bröer na Düütschland. 2006 hett se hör Schauspeelstudium an de Hoochschool för Schauspeelkunst „Ernst Busch“ in Berlin, wo se ok wahnt, afsloten.

## Rullen
An de Berliner Volksbühne speel se ünner Frank Castorf in de Speeltiet 2003/2004 in *[[Idiot (Dostojewski)|Der Idiot]]* un 2013 in *[[L’Avare]]* (dt.: *Der Geizige*), 2004 ünner Martin Wuttke in *Podpolje*.

2004 speel se in den spoodriek Feernsehfilm *[[Der Grenzer und das Mädchen]]* vun Hartmut Schoen mit Axel Prahl en Hööftrull.

Neben Episodenhööftrullen in de *[[Die Rosenheim-Cops|Rosenheim-Cops]]*, *[[Polizeiruf 110]]*, de RTL-Krimiserie *Abschnitt 40* un de Tatort-Folgen ** un *„Das Mädchen Galina“* speel se ok in mehrere Kortfilmen mit, to’n Bispeel in *Weggang* (2004, Regie: Clemens von Wedemeyer) un *Russische Frauen tragen gerne kurze Röcke*.

## Filmografie (Utwahl)

## Weblenken
* 
* Margarita Breitkreiz bi de Agentur Pegasus
Brendan Perry

**Brendan Michael Perry** (* 30. Juni 1959 in Whitechapel, London) is en britischen Musiker, Singer un Multi-Instrumentalist. Tosamen mit Lisa Gerrard billt he dat Duo Dead Can Dance.

## Loopbahn
Bekannt is Perry vundaag vör allem för sien liese, multi-ethnische Musik, de he mit Dead Can Dance maakt hett. Anfungen hett he sien Loopbahn as Musiker aver in en anner’t Genre. As Kind is he mit sien Öllern na Auckland, Neeseeland utwannert, woneem he sik sülvst dat Gitarrspelen bibröcht hett. In’t Johr 1977 is Perry Liddmaat vun de neeseelännschen Punk-Grupp The Scavengers worrn, in de he ünner annern ünner dat Pseudonym *Ronnie Recent* optreden is. To Anfang speel Perry den Bass, övernahm den Johr dorna aver dat Singen, nadem de vörige Frontmann de Grupp verlaten  hett.

In’t Johr 1979 is de hele Grupp na Melbourne togen un hett sik mit The Marching Girls en ne’en Naam geven. Twee Johren later is Perry sülvst ut de Grupp rutgahn, üm mit Lisa Gerrard, Simon Monroe un Paul Erikson de Grupp Dead Can Dance to grünnen. Man een Johr nadem se na London ümtogen sünd, weern blots noch Perry un Gerrard över. Op dat Label „4AD“ vun Ivo Watts hebbt de beiden Musikers mit wesseln Kollegen bit to’t Enn vun jemehr Tosamenarbeit in’t Johr 1998 alltohopen acht Albums opnahmen.

Een Johr later hett Perry sien Solo-Album *Eye of the Hunter* rutbröcht, dat blangen egene Leder ok en Coverfaten vun Tim Buckley sien Stück *I Must Have Been Blind* bargt. Mit de Tiet hett Perry ok an en reeg vun Kompilatschonen mitarbeit, för de he ünner annern ok wietere Stücken vun Buckley covert hett, as *Happy Time* un *Dream Letter*.

Vundaag leevt Perry in Irland, woneem he Baas vun en Samba-School (Quivvy School of Samba) is un af un to Workshop för Percussions in’t olle Studio vun Dead Can Dance. 2005 hebbt sik Perry und Gerard noch mol tosamen doon för twee Tourneen dör Europa un Noordamerika. Ok 2013 gaht se wedder tosamen op Tour un speelt denn ok in Düütschland.

2008 hett sik Perry vun dat Label 4AD afwennt. 2010 güng he op en Tour dör Europa un – tosamen mit Peter Murphy – Süüdamerika. Dat glieke Johr noch keem sien tweet Solo-Album *Ark* op’n Markt.

## Diskografie as Solokünstler
* 1999: *[[Eye of the Hunter]]*
* 2010: *Ark*

## Weblenken

* Offizielle Websteed vun Brendan Perry
* Dead Can Dance Library (engelsch)
Yothu Yindi

**Yothu Yindi** (*Kind un Mudder* in de Spraak vun de Yolŋu) is en austraalsche Musikgrupp, de in’t Johr 1986 üm Mandawuy Yunupingu, de togliek Singer, Bandleader un Ledermaker is, entstünn. Yunupingu is 1993 to’n „Australier vun’t Johr 1992“ wählt worrn.

## Achtergrund vun de Grupp
De Liddmaten vun de Grupp sünd to’n Deel Aborigines un to’n Deel Australier mit europääsche Afstammen. De Aborigines höört to den Stamm vun de Yolŋu, de op dat Gove-Halfeiland in’t Arnhem Land in’n Northern Territory tohuus is. De Grupp versöcht, de beiden musikaalschen Kulturen mit’nanner to verknütten. So warrt to’n Deel traditschonelle Musik vun de Aborigines speelt, de deelwies dusende Johren oolt is, wiel op de annern Siet normale Pop- un Rockmusik dorbi is. Faken warrt de beiden Musikrichten vermischt, wat sik dorin wiest, dat in meist all Leder moderne Musikinstrumenten as Gitarrn un Slagtüüch tosamen mit traditschonelle Instrumenten as dat Didgeridoo un de so nöömten Clapsticks insett warrt. Ok de traditschonelle Dans is anpasst worrn, üm dormit jemehr Musik ünnermolen to künnen. 

Butendem sett sik de Grupp ok för gegensietigen Respekt un för dat Mit’nanner vun de ünnerscheedlichen Kulturen in. In Düütschland is de Grupp sünners wegen jemehr Tosamenarbeit mit Peter Maffay op sien Album *Begegnungen* vun 1998 bekannt worrn.

## Diskografie (Utwahl)
* 1989: Homeland Movement
* 1992: Tribal Voice
* 1993: Freedom
* 1996: Birrkuta – Wild Honey
* 1998: One Blood (Best-Of)
* 2000: Garma
* 2005: Peace

## Weblenken

* Offizielle Websteed (engelsch)
Jim Miller

**Jim Miller** is de Naam von

* Jim Miller (* 1947), US-amerikaansch Skisportler,
* Jim Miller (* 1955), US-amerikaansch Filmeditor,
* Jim Miller (* 1957), US-amerikaansch Footballspeler,
* Jim Miller (* 1971), US-amerikaansch Footballspeler,
* Jim Miller (* 1983), US-amerikaansch Kampsportler,
* Jim Miller, schottisch Curler.

Kiek ok bi: James Miller.
Camille Roqueplan

**Camille Joseph Etienne Roqueplan**  (*&nbsp; 18. Februar 1802 in Mallemort, Département Bouches-du-Rhône; † 30. September 1855 in Paris) weer en franzöössch Maler un Lithograf.

## Leven

Roqueplan, Schöler vun Antoine-Jean Gros, hett insbesünnere Genrebiller ut de höhgere Sellschopp as ok Landschapen un Marinen von groot Farvenzauber un vun fesseln Luchtwirken malt. In dat historsch Museum to Versailles befind sück en Dorstellen vun de Slacht vun Elchingen.

Schöler vun hüm weern ünner annern Marie-Alexandre Alophe,  Gabriel Gervais Chardin, Théodore Frère, Prosper Marilhat, Alfred Stevens un Constant Troyon.

## Weblenken

* DNB-Katalog

## Literatur
* Camille Roqueplan. In: Ulrich Thieme, Felix Becker u. a.: Allgemeines Lexikon der Bildenden Künstler von der Antike bis zur Gegenwart. Band XXVIII, E. A. Seemann, Leipzig 1934, S. 589
Hilarius (Paapst)

**Hilarius**, ok **Hilarus**, († 28. Februar? 468), Hilliger, weer Patriarch vun Rom van 461 bit 468.

## Leven un Verehrung
De Sarde Hilarius wurr wohrschienlich an' 17. November 461 to'n Bischop wählt, an'  19. November to'n Bischop weeht un is an' 28. Februar (?) 468 storven. Nah en afwieken Upfaaten düer sien Pontifikat van' 13. November 461 bit to'n 29. Februar 468. Sien Naam bedüüd ‚de Heitere‘. As Arzdiakon ünner Leo den Grooten hett he düütlich de Verdammung vun Flavianus vun Konstantinopel up dat ''Latrocinium Ephesinum'' (Konzil vun Ephesos) 449 bekämpt.

As Paapst hett he de Politik vun sien Vörgänger fortsett, indem he de Herrschap vun dat Röömsch  Episkopat över dat südliche Gallien fordern dee. De spaansch Kark hett he Gesetten verordnet. De *[[Liber Pontificalis]]* priest hüm för sien Gaben an de röömsch Karken un Klöster. Betrucken up sien Umgang mit de Ostkark is en Dekretale erhollen, in de he  Häresien veroordeelen, de Primat vun Rom betonen un de Beslüsse vun de Konzilien vun Nicäa in dat Johr 325 un Chalkedon in dat Johr 451 bekräftigen dee. In Italien hett he sück gegen dat Utbreeden vun den Arianismus richt. In sien Amtszeit fallt en Synode in de Basilika Santa Maria Maggiore in dat Johr 465; dat is de eerste röömsch Synode, vun de umfaatend Dokumente erhollen bleven sünd.

Sien Gedenkdag is in de kathoolsch Kark de 29. Februar.

## Literatur
* Friedrich Wilhelm Bautz: Hilarius. In: Biographisch-Bibliographisches Kirchenlexikon (BBKL). Band 2, Bautz, Hamm 1990, ISBN 3-88309-032-8, Sp. 840.

## Weblenken

* Indrag in de Catholic Encyclopedia, Robert Appleton Company, New York 1913 (englisch)
* DNB-Katalog
* Personennaamdatei
Guy Barker

**Guy Barker**  (* 26. Dezember 1957 in Chiswick, London) is en britisch  Jazz-Trompeter un Komponist.

## Leven

Barker fung mit twalv Johren an, Trompete to spelen un en Johr later speel he all in dat britisch National Youth Jazz Orchestra. Nah Ünnerrichtsstünnen bi Clark Terry 1975 hett Barker in de 1980er Johren mit John Dankworth, Gil Evans (mit de sien Orchester he 1983 up Tournee gung un bi Upnahmen mitwarken dee), Lena Horne un Bobby Watson.

Van 1984 bit 1992 weer Barker Liddmaat vun dat Clark Tracey Quintett, speel  buterdem mit Traceys Vader Stan un hörr John Surmans *Brass Project* an. As völbeschäftigt Sideman war ke in de 1990er bi tallriek Upnahmen mit, so in dat Dedication Orchestra, bi Ornette Coleman, Carla Bley, Georgie Fame, James Carter, Mike Westbrook, Frank Sinatra, Tommy Smith, Colin Towns, as ok den Bands ABC, The The, Erasure, Chris Botti, Wham!, Alphaville, The Moody Blues, buterdem bi Sting, Chris Hunter, Mike Oldfield, Cleo Laine, Acoustic Alchemy un XTC.

Siet Anfang vun de 1990er Jahre hett Barker eegen Ensembles leit, in de he ünner annern mit  Denys Baptiste,  Perico Sambeat, Bernardo Sassetti, Frank Ricotti, Chris Laurence, Geoff Gascoyne un Gene Calderazzo arbeit hett un för de he eegen Kompositschoonen schreev.  1991 entstunn för dat Label Spotlite dat Album *Isn’t It?*; sietdem nehm he ünner annern för Verve Records up.

## Diskographie
* 1991: *Isn’t It?*
* 1994: *Into the Blue*  (Verve)
* 1998: *What Love Is* (Emarcy)
* 1999: *The Talented Mr Ripley – Soundtrack*
* 2000: *Timeswing*
* 2001: *Soundtrack* (Provocateur)
* 2007: *The Amadeus Project*

## Weblenken
* Guy Barker – Biographie vun Scott Yanow bi Allmusic

## Literatur
* Richard Cook, Brian Morton: *[[The Penguin Guide to Jazz|The Penguin Guide to Jazz Recordings]]*, 8th Edition, London, Penguin, 2006, ISBN 0-141-02327-9
* Ian Carr, Digby Fairweather, Brian Priestley: *Jazz: The Rough Guide*. ISBN 1-85828-528-3
August Raillard

**August Raillard** (* 16. Februar 1821 in Basel; † 1. September 1888 in Amden) weer en Swiezer Alpinist un Grünnensliddmaat vun den Swiezer Alpen-Club.

## Leven
August Raillard weer en Basler Fabrikant un Bargstieger. He weer Deelnehmer vun de Versammeln vun «35 schweizerischen Berg- und Gletscherfahrern» an’ 19. April 1863 in dat Bahnhofbuffet Olten, de up Inlaaden vun Rudolf Theodor Simler den Schweizer Alpen-Club (SAC) grünnd hemm. Raillard weer ok  Mitbegrünner vun de Sektschoon Basel vun den SAC.

Mit Abraham Roth, Georg Sand, Führer Heinrich Elmer un zwee Draager gelung hüm an’ 6. September 1863 de Eerstbestiegen vun den Bifertenstock. Neben völ Tippen in de Swiezer Alpen hett he 1864 ok de darte Bestiegen vun den Gross Windgällen schafft.

An’ 1. September 1888 is Raillard vun en Wannern vun Weesen an’ Walensee nah Amden nich mehr torüchkommen. Een Dag later hett man hüm dood an den Foot vun en Felswand dicht bi dat Seeufer funnen. As Grund för den Afstört in dat ehrder licht Gelände nimmt man Schlechtwurrn oder Schwindel an. Dicht bi de Afstörrtstäe an de Straat vun  Weesen nah Betlis erinnert en groot Gedenktafel an den Alpenpionier.

## Enkeld Nahwiesen
The Star Packer

**The Star Packer** (op platt so veel as „De Steern-Packer“; dt. Titel: *US Marshal John* un annere) is de Titel vun en US-amerikaanschen Western ut dat Johr 1934 mit John Wayne in de Hööftrull. Speelbaas weer Robert N. Bradbury, de ok dat Dreihbook schreven hett. Dreiht weer de Film an verscheden Öörd in’n US-Bundsstaat Kalifornien as ok in de General Service Studios in Hollywood. De Premiere weer an’n 30. Juli 1934 in de USA. 

## Inholt
En Stadt warrt vun en Verbrekerbande terroriseert. Wokeen de Anföhrer is, weet keeneen, vunwegen dat he nich to faten to kriegen is. Dorüm warrt he ok „Schadden“ nöömt. Üm dat Drieven vun de Bande üm den Schadden en enn to setten, warrt jüst en ne’en Sheriff insett – twee annere sünd vörher al doodschaten worrn. To de sülven Tiet sünd eenige vun de legen Kerls jüst dorbi, de Kutsch to överfallen, vunwegen dat dor veel Geld to halen wesen schall. Man, John Travers is gauer wesen, de tosamen mit sien indiaanschen Fründ Yak ünnerwegens is un dat Geld schulen will.

Mit de Kutsch kommt de söte Anita Matlock in de Stadt, de dor en Unkel hett un de Hälft vun den sien Farm arvt hett. Kuum dat se ankamen is, warrt de ne’e Sheriff doodschaten. John springt vör em in, tomal ok anners nümms den Moot hett, dat mit de Verbrekers optonehmen. Tosamen mit Yak fangt he an natoforschen, un finnt ok gau en Spoor. Intwüschen versöcht Matt Matlock sien Nichte to övertügen, dat se ehrn Andeel an de Ranch verköpen schall, vunwegen de Gefohr in de Gegend.

Se kriggt aver vertellt, dat Matlock gor nich ehr Unkel is, man een vun de Verbrekers, de sien Platz innahmen hett, nadem ehr wohren Unkel vun de Bande an de Siet maakt worrn is. Aver ok John un sien Fründ kamt dorachter, wat in de Stadt lopen deit. John stellt sik denn as Marshal vun de US-Regeren rut, de opletzt de Lüüd in de Stadt in en Slacht gegen de Verbrekers föhren deit. As wedder Freden in de Stadt inkehrt is, heiraat he Anita un leevt mit ehr op de Ranch.

## Achtergrund
De Film höört to en Reeg vun B-Movies ut de Lone-Star-Reeg, de sik dordör uttekent, dat vele Elementen un Dreihöörd jümmer wedder mol vörkamt. Dat gellt ok för de Schauspelers sülvst. De Stunts sünd in den Film vun Yakima Canutt un Eddie Parker maakt worrn, de beide ok wichtige Rullen in den Film speelt.

De Film bargt en Reeg vun Logik- un Filmfehlers. To’n Bispeel reddt John Anita nich an de glieken Steed, woneem de mit den Wagen in’t Water fallen is. Ok de Geldtasch ut den Kutschenöverfall warrt vun John nienich dragen, liekers aver faken vun em bruukt.

## Weblenken

## Borns
Henk van der Grift

**Hendrik "Henk" van der Grift** (* 25. Dezember 1935 in Breukelen) is en ehmalger nedderlannsch Iesflinklöper. 

1960 hett he an de Olympisch Winterspelen deelnommen un keem över 500 Meter up den 10. Platz.

Van der Grift wurr 1961 in Göteborg Weltmeester in’ Mehrkamp. Dat weer de eerste Titel för en nedderlannsch Iesflinklöper siet över 55 Johr. Dorbi wunn he noch vör Wiktor Iwanowitsch Kossitschkin un Rudie Liebrechts. 1962 in Moskau wunn he noch en Sülvermedaille, ditmal achter Kossitschkin aber vör Ivar Nilsson ut Schweden. Bi de Europameesterschap 1961 wunn he ebenfalls en Sülvermedaille. 

## Weblenken
* Statistik bi ''SpeedSkatingStats''
* Henk van der Grift in de Datenbank vun Sports-Reference.com (engelsch)
Robert N. Bradbury

**Robert North Bradbury** (egentlich *Ronald Bradbury*; * 23. März 1886 in Walla Walla, Washington; † 24. November 1949 in Glendale, Kalifornien) weer en US-amerikaanschen Filmspeelbaas, Dreihbookschriever un Filmproduzent, de twüschen 1918 un 1941 alltohopen 125 Speelfilmen inszeneert hett.

## Leven un Wark
Bradbury is bit Enn vun de 1910er Johren mit en Vaudeville-Show dör de Lannen tingelt, vördem he sik mit de Familie in Hollywood ansiedelt hett. In’t Johr 1916 füng he sien Loopbahn bi’n Film an, as sien eerst Dreihbook mit den Titel *Along the Malibu* as Stummfilm ümsett worrn is. Twee Johren later weer he dat eerste mol Speelbaas bi den Western *The Wooing of Riley*. In de Stummfilm-Tiet hett he en grote Tall vun Filmen inszeneert un hett faken ok sülvst dat Dreihbook dorto schreven. 1920 hett he mit sien Söhnen Bill Bradbury un Bob Steele den Aventüerfilm *The Adventures of Bob and Bill* dreiht, wat de Anfang vun en Reeg weer. Dorna kemen noch dörteihn wietere Filmen mit de glieke Besetten. Twüschen 1933 un 1935 hett he veerteihn B-Filmen mit den dormols noch jungen John Wayne dreiht, de fröher en Schoolkameraad vun sien Söhn an de Glendale High School wesen is.

## Filmografie (Utwahl)

## Weblenken

* Robert N. Bradbury bi allmovie (engelsch)
Karkenkreis Soltau

De evangeelsch-luthersche **Karkenkreis Soltau** is en Karkenkreis in Neddersassen. He höört bi’t Sprengel Lümborg von de Evangeelsch-luthersche Landskark Hannover. To’n Karkenkreis Soltau höört üm un bi 60.000 Liddmaten (Stand 2005) in 14 Kaspels. Supperndent is siet 2000 Heiko Schütte. He hett sien Seet in de Straat *Rühbarg 5* in Soltau.

## Geografie

De Karkenkreis Soltau liggt in de Midd von Neddersassen. Dat Rebeed is de ole Landkreis Soltau ahn de Gemenen Snevern un Neenkerken un de Noorden von’n Landkreis Celle.

De Karkenkreis grenzt in’n Noorden an’n Karkenkreis Lümborg un an’n Karkenkreis Winsen, in’n Oosten an’n Karkenkreis Ülzen, in’n Süden an’n Karkenkreis Celle, in’n Süüdwesten an’n Karkenkreis Wasra un in’n Westen an’n Karkenkreis Rodenborg (in’n Sprengel Stood).

## Geschicht

### Supperndenten

* 1887–1921: Robert Stalmann
* 1932–1956: Wilfried Wolters
* 1956–1968: Walter Moritz
* 1968–1993: Friedrich Hoyer
* 1993–2000: Eckhard Gorka
* 2000–: Heiko Schütte

## Karkengemenen in’n Karkenkreis Soltau

* Lamberti-Kark in Bargen
* Antoniuskark in Bissen
* Friedenskark in Breloh
* Michaelskark in Faßbarg
* Peter-un-Paul-Kark in Harmsborg
* Laurentius-Kark in Müen
* Martinskark in Munste
* Stephanus-Kark (Militärkark) in Munste
* Urbani-Kark in Munste
* St.-Johannis-Kark in Soltau
* Lutherkark in Soltau
* Fabian-un-Sebastian-Kark in Sülten
* Jacobi-Kark in Witzendörp
* Hillig-Geist-Kark in Woltern

### Kapellen

* Ole Kark in Bissen
* Heidenhoff-Kapell in’n Heid-Park in Soltau
* Kapell in’t Olenhuus Huus Toflucht in Soltau

## Weblenken

* Websteed von’n Karkenkreis (hoochdüütsch)
Christian de Duve

**Christian René de Duve** (* 2. Oktober 1917 in Thames Ditton, Grootbritannien, † 4. Mai 2013) weer en belgisch Biochemiker un Nobelpriesdräger.

## Leven un Wark
De Öllern vun de Duve, de ut Belgien stammen deen, weern wiels den Eersten Weltkrieg nah England flücht un sünd mit hüm 1920 nah Antwerpen trüggkommen. 1941 hett he sien Medizinstudium in Löwen mit den Doktertitel afslooten.

Nah Studienupenhollen in Stockholm un Washington D.C. wurr de Duve 1951 Perfesser in Löwen. He hett twee nee Zellbestanddeelen opdeckt: de Lysosomen, Bläschen, worin sück hydrolytische Enzyme befinnen, de defekte oder nich mehr bruukt wurrn Zellorganelle oder vun buterhelv vun de Zelle in Nehrensvakuolen upnommen Stoffe afbauen, as ok de  Peroxisomen, de ebenfalls en Entgiftensfunktschoon hemm. 

1960 kreeg he den Francqui-Pries, en renommeerten belgischen Wetenschapspries, för sien Arbeiten to de Biochemie. 

1962 wurr he Perfesser an dat Rockefeller-Institut in New York, wo Albert Claude in de 1940er Johren de eersten elektronenmikroskopischen Forschungen an Zellen dörführen de un wor George Emil Palade tätig weer.

Siet 1973 weer he Liddmaat vun de Deutschen Akademie der Naturforscher Leopoldina.

1974 kreeg he, tosommen mit Claude un Palade, den Nobelpries för Physiologie oder Medizin för sien Ünnersöken to de Struktur un Funktschoon vun de Zelle. In dat glieker Johr hett he dat Internatschonale Institut för Zell- und Molekularpathologie (ICP) in Brüssel grünnd, in de sien Leitung he bit to sien Dood involveert weer. 1989 kreeg he de E. B. Wilson Medal un 1967 den Canada Gairdner International Award.

In' Mai 2013 hett he vun de in Belgien tolaaten Starvenshülp Gebruuk maakt.

## Veröffentlichungen
* Christian de Duve: *Die Zelle - Expedition in die Grundstruktur des Lebens*. Spektrum der Wissenschaft Verlagsgesellschaft, Heidelbarg 1986. ISBN 3-922508-96-0. Översetten vun de engelschspraakig Originalutgaav *A guided tour of the living cell* van 1984 (Scientific American Books, New York) in de Düütsch Spraak.
* Christian de Duve: *Aus Staub geboren - Leben als kosmische Zwangsläufigkeit*. Rowohlt Taschenbuch Verlag, Hamborg 1997. ISBN 3-499-60160-5. Översetten vun de engelschspraakig Originalutgaav *Vital dust. Life as a cosmic imperative* van 1995 (Harper Collins Publishers, New York) in de Düütsch Spraak.
* Christian de Duve: *Ursprung des Lebens - Präbiotische Evolution und die Entstehung der Zelle*. Spektrum Akademischer Verlag, Heidelbarg - Berlin - Oxford 1994. ISBN 3-86025-187-2. Översetten vun de engelschspraakig Originalutgaav *Blueprint for a cell: The nature and origin of life* van 1991 (Neil Patterson Publishers, Burlington, North Carolina) in de Düütsch Spraak.
* Christian de Duve: *Die Genetik der Ursünde - Die Auswirkung der natürlichen Selektion auf die Zukunft der Menschheit.* Spektrum Akademischer Verlag, Heidelbarg 2010. ISBN 978-3-8274-2708-3.

## Enkeld Nahwiesen


## Weblenken
* DNB-Katalog
* Christian de Duve up de Sieden vun den Nobelpries
Calixt II.

**Calixt II.**, eegentlich **Guido vun Burgund** oder **Guido vun Vienne** (* um 1060 in Quingey; † 13. Dezember 1124 in Rom), weer af 1119 Paapst.

He weer en jüngere Söhn vun den Grafen Wilhelm I. von Burgund. As sien Bröer Hugo († 13. November 1101), de 1086 Arzbischop vun Besançon wurr, hett he en geistlich Loopbahn inslahn un wurr 1088 Arzbischop vun Vienne, dessen Territorium to dat Hillig Röömsch Riek hörr. För de weltliche Herrschap över de Lännereen vun sien Arzbisdom weer he insofern Lehnsmann vun den röömsch-düütschen Kaiser Heinrich V..

Nah den Dood vun Paapst Gelasius II. wurr he an' 2. Februar 1119 to'n Paapst wählt un he nehm den Naam *Calixt II.* an. In' April 1121 gelung hüm dat, den Gegenpaapst Gregor VIII. in Sutri to verhaften, aftosetten un inkerkern to laaten. 

An' 23. September 1122 hett he ok de Investiturstriet mit Kaiser Heinrich V. dör dat Wormser Konkordat bileggt. De Kaiser hett den Anspröök vun de Kark up dat Recht, Bischöpen un Äbte sülvst uttowählen un to ernennen (so nömmt Investitur) akzepteert. In’ Gegentoog hett de Paapst tostimmt, dat de Wahl vun de düütsch Bischöpen un Äbte in Anwesenheit vun kaiserlich Afordneten to verhanneln weer, un dat de denn Wählt sien weltlich Hoheitsrechte eerst dör afsluuten Belehnen vun den Kaiser kriegen sull. 

1120 hett he David von Menevia un 1123 Konrad von Konstanz hillig spraken. He is 1124 in Rom storven un wurr in de Lateranbasilika bisett.

## Literatur

* Friedrich Wilhelm Bautz: Calixt II. In: Biographisch-Bibliographisches Kirchenlexikon (BBKL). Band 1, Bautz, Hamm 1975. 2., unverännert Uplaag Hamm 1990, ISBN 3-88309-013-1, Sp. 859–860.
* Georg Gresser: *Die Synoden und Konzilien in der Zeit des Reformpapsttums in Deutschland und Italien von Leo IX. bis Calixt II. 1049–1123.* F. Schöningh, Patterbuorn 2006, ISBN 3-506-74670-7.
* Beate Schilling: *Guido von Vienne. Papst Calixt II.* Hahn, Hannober 1998, ISBN 3-7752-5445-5.
* Werner Maleczek: „Calixtus II.“, in: *[[Lexikon des Mittelalters]]*, Band 2, München 1983, ISBN 3-7608-8902-6, Sp. 1398.
* Theodor Schieffer: „Calixtus II.“, in: *[[Lexikon für Theologie und Kirche]]* Band 2. Freiburg 1958, Sp. 884. 
* Mary Stroll: *Calixtus II, 1119–1124. A pope born to rule.* Brill, Leiden 2004, ISBN 9-0041-3987-7. (Rezension)

## Weblenken

* DNB-Katalog
* Guy de Bourgogne bi *fmg.ac* (engelsch)
Bobby Bradford

**Bobby Bradford** (* 19. Juli 1934 in Cleveland, Mississippi) is en US-amerikaansch Jazztrompeter.

 

Bradford is in Dallas upwussen, speel in de Highschool un in' College mit Cedar Walton un David Newman. 1953 gung he nah Los Angeles, wo he eerstmals mit Ornette Coleman arbeiten un mit Wardell Gray, Gerald Wilson un Eric Dolphy uptreden dee. Nah Militärdeenst un Studium (an dat Huston-Tillotson College, *Bachelor of Music*) hett he tüschen 1961 un 1963 in dat Coleman-Quartett arbeit Ansluutend gung he an de Westküst torüch, wo he 1965 mit John Carter en Band grünn. In de 1970er Johren hett he weer mit Coleman Upnahmen maakt un verbroch längere Tiet in Europa, wo he mit John Stevens un Trevor Watts in dat Spontaneous Music Ensemble arbeiten dee. Dornah leev he weer in Los Angeles, wo he mit sien *Mo'tet* Avantgarde Jazz speelt. He lehrt an dat *Pasadena City College* in Pasadena (Kalifornien) un an dat *Pomona College* in Claremont (Kalifornien).

Sien Dochter is de Singersche un Hoochschoollehrerin Carmen Bradford (* 1960).

## Diskographisch Henwiesen

* *Love's Dream* (Emanem, 1973) mit Trevor Watts, Kent Carter un John Stevens
* *Purple Gums* (Asian improvs, 2002) mit Francis Wong, William Roper

## Literatur

*Steven L. Isoardi (2006).  *The Dark Tree: Jazz and the Community Arts in Los Angeles*. George Gund Foundation Book in African American Studies. Berkeley: University of California Press. ISBN 0-520-24591-1
*John Litweiler (1990). *The Freedom Principle: Jazz After 1958*. New York: Da Capo Press. ISBN 0-306-80377-1

## Weblenken
*"A Fireside Chat With Bobby Bradford"
*Artikel im Pomona College Magazine
*Biographie in' Pasadena City College
* Bobby Bradford bi Discogs (engelsch)
Daphne Akhurst

**Daphne Jessie Akhurst**, later *Daphne Cozens*, (* 22. April 1903 in Sydney; † 9. Januar 1933 ok dor) weer en austraalsch Tennisspelerin.

Se wunn 1925, 1926, 1928, 1929 un 1930 fiev Mal dat Daameneenzel bi de austraalsch Tennismeesterschapen, hüüd Australian Open nömmt. Dormit beleggt se achter Margaret Smith mit 11 Eenzelsiegen un Nancye Wynne, de sössmal wunn, den darten Platz in de ewigen Bestenlist vun dat Turnier. Fiev Mal hett se ok de Düppelkonkurenz wunnen: 1924 un 1925 mit Sylvia Lance Harper, 1928 mit Esna Boyd Robertson as ok 1929 un 1931 tsommen mit Louie Bickerton. 1931 hett se hör Karriere afslooten. 

1930 hett se in Sydney den Tabakworenfarbikanten Royston Stuckey Cozens heiraadt, mit de se een Söhn, Don, harr. Nah hör fröh Dood bi de Gebort vun hör tweet Kind mit man blots 29 Johr wurr de Siegerpokal vun dat Daamenturnier vun de austraalsch Tennismeesterschapen in *Daphne Akhurst Memorial Cup* nömmt.

2013 wurr Akhurst in de International Tennis Hall of Fame upnommen.

## Weblenken
* Kerry Reagan: Daphne Akhurst In: Douglas Pike: Australian Dictionary of Biography. Melbourne University Press, London 1966ff. ISBN 0-522-85382-X (engelsch)
* Daphne Akhurst in Tennis Australia (engelsch, mit Bild)
Klaus Büchner

**Klaus Büchner** (* 26. März 1948) is en düütschen Musiker un Synschroonsnacker.

## Leven un Wark
Büchner hett 1965 sien eerste Musikgrup grünnt. In’t Johr 1975 hett he Raymond Voß drapen, mit den he eerst de Grupp Basia grünnt hett un later denn de bekannte Grupp Torfrock, bi de he bit hüüt noch Singer is. Bekannt weer he ok as de „lütte Klaus“ vun dat Slagerduo Klaus und Klaus, dat he 1980 tosamen mit Klaus Baumgart billt hett un bit 1997 aktiv weer. Vun dat Duo sünd sünners de beiden Leder *Da steht ein Pferd auf’m Flur* un *An der Nordseeküste* bekannt worrn.

As Torfrock 1982 en längere Poos inleggt hett, hebbt Büchner un Voß in dat Projekt *Hammaburg* wieter tohopen Musik maakt. Jemehr Leed *Rocker Onkel Harry* (Original: Come On Everybody) harr aver keen Spood.

Büchner hett en markante Stimm, de he ok as Synchroonsnacker al fakener bi Animatschoonsfilmen insett hett. To’n Bispeel hett he de Titelfigur in all fief Werner-Filmen snackt. Mit dat Titelleed *Beinhart* to den eersten Deel vun disse Filmreeg is Torfrock över Noorddüütschland rut bekannt worrn. Wieter snackt Büchner ok den Haas *Nulli* in de Kinner-Tekentrickreeg *[[Nulli und Priesemut]]*, de in’t Kinnerprogramm *[[Die Sendung mit der Maus utstrahlt warrt]]*. In Gastrullen hett he ok sülvst al vör de Kamera stahn, as to’n Bispeel in den Film *[[Geld oder Leber]]* vun 1986.

## Weblenken

* Literatur vun un över Klaus Büchner in’n Kataloog vun de Düütschen Natschonalbökeree
Mike Figgis

**Michael Lawrence Dundus Figgis** (* 28. Februar 1948 in Carlisle, Cumbria, England) is en britischen Filmspeelbaas, Filmkomponist, Dreihbookschriever, Filmproduzent un Schauspeler.

## Leven un Wark
Figgis is in Nairobi opwossen un hett later in London Musik studeert, woneem he de R&B-Grupp *The Gas Board* grünnt hett. To de Liddmaten vun de Grupp hett ok Bryan Ferry tohöört. Dorna hett he sik de engelschen Theatergrupp *The People Show* anslaten. Nadem he bi de National Film and Television School aflehnt worrn is, hett Figgis op egen Kosten den Feernsehfilm *The House* maakt, mit den he sik de Döör in’t kommerzielle Filmgewarf apen maakt hett.

Na Arbeiten an Musikvideos hett he 1988 mit *Stormy Monday* sien eersten Kinofilm maakt. In de Johren 1990 un 1993 harr he Spood mit de Filmen *Internal Affairs* un *Mr. Jones* – beide mit Richard Gere. 1994 kreeg he veel Acht bi de Neeverfilmen vun *The Browning Version*. Sien bekanntsten Film weer een Johr later *Leaving Las Vegas* för den he tweemol för den *[[Oscar]]* nomineert worrn is. Dorna künn Figgis aver nich mehr an den groten Spood anknütten.

För den *Timecode* hett Figgis en ne’e Oort vun Steadycam utklamüstert: en eenfack Rad, wo in de Mitt de Kamera fast makkt is. Hollen warrt dat Instrument, dat ok as FigRig betekent warrt, as en Lenkrad. Manfrotto vermarktet dat Produkt 2006 in Tosamenarbeit mit Figgis.

## Filmografie (Utwahl)

## Utteken
Figgis is bit hüüt (Mai 2013) för meist dörtig Filmpriesen vörslahn wesen, dorünner ok in twee Kategorien för den *[[Oscar]]* för sien Film *Leaving Las Vegas*. Wunnen hett he bis hüüt negen Priesen, as ünner annern:
* 1988: den *Sünnerpries* vun’n *[[Mystfest]]* för *Stormy Monday*
* 1995: den *[[LAFCA Award]]* in de Kategorie *Best Speelbaas* för *Leaving Las Vegas*
* 1996: den *[[DFWFCA Award]]* in de Kategorie *Best Speelbaas* för *Leaving Las Vegas*
* 1996: den *[[Independent Spirit Award]]* in de Kategorie *Best Speelbaas* för *Leaving Las Vegas*
* 1996: den *[[NSFC Award]]* in de Kategorie *Best Speelbaas* för *Leaving Las Vegas*
* 2000: den *Sünnerpries vun de Jury* vun de *[[British Independent Film Awards]]*
* 2006: den *[[Capri Legend Award]]* 

## Weblenken
* 
* Biografie vun Mike Figgis bi BFI Screenonline (engelsch)
Nitroverbinnen

**Nitroverbinnen** sünd en Stoffgrupp vun orgaansche Verbinnen, bi de een oder mehrere Nitrogruppen (-NO2) an en Kohlenstoffatom vun en orgaanschen Rest bunnen sünd. Dorbi kann twüschen aliphaatsche un aromaatsche Nitroverbinnen ünnerscheedt warrn. De aromaatschen Nitroverbinnen sünd tomeist bestänniger. Orgaansche Verbinnen, bi de Nitrogruppen nich an’t Kohlenstoffatom, man an en Stickstoffatom bunnen sünd, warrt Nitraminen nöömt.

## Aromaatsche Nitroverbinnen
:*Hööftartikel:* Nitroaren
De aromaatschen Nitroverbinnen warrt as *Nitroarenen* oder ok *Nitroaromaten* betekent. Se laat sik dör elektrophile aromaatsche Substitschoon mit Nitreersüür direkt herstellen.

De eenfackste Nitroaromat is Nitrobenzol. Bekannte Stoffen vun disse Oort sünd vör de Sprengstoffen Trinitrotoluol, Pikrin- un Styphninsüür. Blangen Sprengstoffen höört to de Nitroaromaten ok Farvstoffen, Heelmiddels, Herbiziden, Utgangsstoffen för de Kunststoffindustrie as ok syntheetsche Duftstoffen. In de cheemschen Industrie sünd Nitroaromaten bedüdene Twüschenprodukten un warrt för de Produkschoon vun aromaatsche Aminen bruukt (to’n Bispeel Anilin, dat ut Nitrobenzol herstellt warrt).

### Nitroaromaten as Ümweltgift
Vele Nitroaromaten sünd Ümweltgiften un stellt dormit en Affallproblem dor. In Düütschland sünd to’n Bispeel de Boddens un dat Grundwater in dat Ümfeld vun fröhere Sprengstofffabriken ok vundaag noch mit Nitroaromaten kontamineert.

## Aliphaatsche Nitroverbinnen
Aliphaatsche Nitroverbinnen laat sik ünner annern dör nukleophile Substitutschoon vun Alkylhalogeniden mit anorgaansche Nitriten (to’n Bispeel Sülvernitrit, AgNO2 oder Natriumnitrit, NaNO2) herstellen.

De Verbinnen sünd präparativ veelsietig to bruken. To’n Bispeel künnt se in en Henry-Reakschoon (Nitro-Aldolreakschoon) insett warrn. De Nitroverbinnen, de dorbi rtukamt, künnt in wietere Reakschoonsschreed dör Redukschoon to aliphaatsche Aminen oder in en Nef-Reakschoon to Ketonen ümsett warrn. En Rull speelt se in de cheemschen Industrie ok as Twüschenprodukten, as Löösmiddels oder as Driefstoff

## Ünnerscheed vun Nitro- un Nitritgruppen

Bi’t Herstellen vun Nitroverbinnen entsteiht in en Nevenreakschoon ok de Ester vun de Salpetrigen Süür (Nitriten) jümmer as Nevenprodukt. Wo veel dat is, hangt vun den Reakschoonsweg af. De Ünnerscheed besteiht in de Weertigkeit vun’n Stickstoff. De Nitrogrupp is över dat Stickstoffatom an’t Kohlenstoffatom bunnen. In de isomeren Nitritgrupp is de Stickstoff dreeweertig un över en Suerstoffatom an’t Kohlenstoff bunnen. Nitroalkanen sünd temperaturbestänniger as Nitritester.

## Borns


## Kiek ok
* Funkschonelle Grupp
Jos Hoevenaers

**Josef „Jos“ Hoevenaers** (* 30. November 1932 in Antwarp; † 14. Juni 1995 ok dor) weer en belgisch Radrennfohrer.

Jos Hoevenaers weer Profi-Radrennfohrer van 1956 bit 1967. In dat Johr 1962 keem he up den darten Platz bi de Straaten-WM vun de Profis. He is bi all groot Rundfohrten  un Klassikers an den Start gahn. Sien gröttste Spood weer Platz 10 bi de Tour de France 1958 un een Dag in dat Geel Trikot, Platz 8 bi de Tour de France 1959 (wo he dree Daag dat Geel Trikot dragen kunn) un Platz 5 bi den Giro d’Italia 1960, nahdem he elf Daag dat Maglia Rosa dragen harr.

1959 wunn Hoevenaers den Walloonschen Piel un 1964 keem he up den darten Platz bi de Lombardei-Rundfohrt un kunn ok den Scheldeprijs up sien Naam schrieven.

Jos Hoevenaers weer en Söhn vun den Amateur-Straatenweltmeester vun 1925, Rik Hoevenaers.

## Weblenken
* Jos Hoevenaers in de Datenbank vun Radsportseiten.net
* Jos Hoevenaers in de Datenbank vun de Tour de France (franzöösch)
Raymond Voß

**Raymond Voß** (* 11. Juli 1952) is en düütschen Musiker un Komponist.

## Leven un Wark
Voß hett 1975 tosamen mit Klaus Büchner de Grupp Basia grünnt un een Johr later Torfrock. Wietere Musikgruppen, an de he bedeeligt weer, weern Eltern haften für ihre Kinder, Hammerburg un Hoellenhunde. Bekannt is Voß för sien ruge Stimm un de lange Kinnboort, de an sien Vörbiller vun ZZ Top denken lett. As Komponist is he för de Musik un de Texten vun de Torfrockleder verantwoortlich un hett ok eenige vun de Leder för dat Duo Klaus und Klaus bistüürt. He speelt blangen de Gitarr ok E-Bass, Banjo un Keyboard.

Blangen den Klaus Büchner singt ok Voß af un to de Leder vun Torfrock. To höörn is he ünner annern bi de Leder „Volle Granate Renate“, „Beinhart“, „Trunkenbold“ oder „Hörner Heben“. Bito hett he dat Leed „Orient Express“ tosamen mit den Jay Stapley opnahmnen, de Gitarrist bi Westernhagen is. In de Werner-Filmen weer he as Synchroonsnacker bedeeligt un hett mit sien ruge Stimm verschedene Figuren snackt. Butendem hett he en poor Solostücken ünner sien egen Naam produzeert as ok för sien Grupp „Eltern Haften Für Ihre Kinder“.

Raymond Voß leevt in Stubben in Sleswig-Holsteen.

## Borns


## Weblenk
* Torfrock-Websteed
Hotel

**Hotel** betekent

* Hotel, Bedrief, wo een för korte Tietrüüm en Kamer hüürn kann,
* Hotel, US-amerikaansche Band,
* *[[Hotel (Moby)|Hotel]]*, Musik-Album vun Moby ut dat Johr 2005,
* Hotel, Reeknerspeel ut dat Johr 1985 för Commodore 64,
* Hotel, Brettspeel ut dat Johr 1974,
* *[[Hotel (Roman)|Hotel]]*, Roman vun Arthur Hailey ut dat Johr 1965,
* *[[Hotel (1967)|Hotel]]*, US-amerikaansch Filmdrama na den Roman ut dat Johr 1967,
* *[[Hotel (2001)|Hotel]]*, brietschen Thriller vun Mike Figgis ut dat Johr 2001,
* *[[Hotel (2004)|Hotel]]*, öösterrieksch Filmdrama ut dat Johr 2004,
* *[[Hotel (Feernsehreeg)|Hotel]]*, US-amerikaansche Feernsehreeg ut de 1980er Johren,
* *[[Hotel (Doku-Reeg)|Hotel]]*, brietsche Dokumentar-Reeg ut dat Johr 1997,
* *[[The Hotel (Feernsehreeg)|The Hotel]]*, brietsche Dokumentar-Reeg ut de 2010er Johren,
* *[[The Hotel (2001)|The Hotel]]*, Filmdrama ut Singapur ut dat Johr 2001.

**Hotel** is de Familiennaam von

* Nikola Hotel (* 1978), düütsche Schrieversche.
Boban Bogosavljević

**Boban Bogosavljević** (* 26. April 1988 in Vršac) is en serbisch Schachspeler.

Sien Elo-Tall bedrocht 2521 (Stand: Mai 2021), sien bither hööchste weer 2569 in’n November 2010. Den Grootmeestertitel kreeg he in’ Juli 2008. Sien bit jetzt gröttste Spood weer de Gewinn vun de serbisch Eenzelmeesterschap 2013 in Vrnjačka Banja. 

## Weblenken
* FIDE-Koort
* Partien up chessgames.com (engelsch)

## Enkeld Nahwiesen
Karl Manzke

**Karl Manzke** (* 20. November 1928 in Böbbelin, Pommern; † 6. Dezember 2008 in Celle) weer en düütschen lutherschen Theoloog.

Manzke hett an de Universitäten Wupperdaal, Mönster un Göttingen Theologie studeert. In Soltau hett he sien Vikariat maakt un weer denn von 1957 bet 1962 Pastoor an de Marienkark in Heckthusen. Na 1962 weer Manzke Studiendirekter an dat Predigerseminar Erichsborg in Dassel. 1967 is he Supperndent von’n Karkenkreis Celle worrn un 1977 Landssupperndent von’n Sprengel Stood. Dat is he bet 1992 bleven. Manzke weer bet to sien Dood as Prediger un Vördragsredner aktiv.

Karl Manzke is de Vader von Karl-Hinrich Manzke.

## Schriften
* *Das evangelische Verständnis der Ehe und die Veränderungen in Ehe und Familie*. Lutherhaus-Verlag, Hannover 1980
* *Predigten, Vorträge, Aufsätze*. [Sülvsverlag], Celle 2007

## Literatur
* Manfred Pluskwa, Heinrich Wittram (Rutgever): *Glaube gestaltet Wirklichkeit : Beiträge für Karl Manzke*. Ev. Heimvolkshochschule, Beers 1992
Marienkark (Heckthusen)

De **Marienkark** is de Kark von dat evangeelsch-luthersche Kaspel Heckthusen (Karkenkreis Hadeln). Ehren Naam hett se von Maria.

De Kark kummt 1384 toeerst in de Oorkunnen vör, in dat Stoder Copiar von Arzbischop Albert II. Dat Patronaat hett siet de Tied üm un bi 1400 de Familie Marschalck von Bachtenbrock.

Delen von de Butenmüürn sünd ut Feldsteen tohoopsett, de Rest is ut Backsteen. Dat Karkenschipp is 24,5 Meter lang un üm un bi 10 Meter breed. Dat Dack fangt bi 4,7 Meter an, de Fast kummt bi 11 Meter un de Karkentoorn reckt 23 Meter hoog.

De Toorn kummt 1701 toeerst in de Oorkunnen vör un is 1971 von de Heckthusener Firma J. D. Hahn nee boot worrn. He driggt veer Klocken. De Kark is 1960 un 2004 toletzt renoveert worrn. Dorbi hett de Kark an’n Oostgevel dree ne’e Finstern ut Buntglas kregen. De Altor is von 1637, de Parrstohl von 1640, de Dööpsteen von 1642, de Preddigstohl von 1635, de Kroonlüchter von 1700, de twee Epitaphen von 1687/1688 un 1696.

## Örgel

De Örgel is in twee Boafsneed 1966 un 1970 von’n Orgelboer Hans Wolf ut Veern boot worrn. De Örgel vörher weer von 1864 un weer en Geschenk von Baron Theodor von Marschalck von’n Klinthoff. De Marschalcks harrn Andeel an en Plantaasch in Surinam un as dor 1863 de Slaven freemaakt worrn sünd, hebbt de Plantaaschenbesitters Geld as Schadenersatz kregen. Von düt Geld is de Örgel köfft worrn.

## Pastoorn

* 1813–1816: Ernst Ludwig Cammann
* 1957–1962: Karl Manzke
* 1987–2014: Manfred Lea
* 2014–: Christina Kleingeist

## Kaspel

To dat Kaspel Heckthusen höört de Öörd Heckthusen, Bornbarg, Lüttwöörn, Klint, Lohmöhlen un Wisch. Bet Februar 1926 harr ok Kronenborg (mit de Michaeliskapell) op de anner Siet Oost to dat Kaspel tohöört. Vondaag höört de Oord to de Martinskark in Olendörp.

De Naverkaspels sünd Host (mit en twete Kark in Grootweurn) in’n Noorden un Oosten, Olendörp in’n Süden, Loomst in’n Westen un Basbeek in’n Noordwesten.

## Weblenken

* Websteed von de Kark (hoochdüütsch)
Michaeliskapell (Kronenborg)

De **Michaeliskapell** is en Kapell in dat Dörp Kronenborg binnen dat evangeelsch-luthersche Kaspel Olendörp (Karkenkreis Stood). Ehren Naam hett se von’n Arzengel Michael.

## Historie

De eerste Kapell in Kronenborg hett dat wohrschienlich üm un bi 1380 geven. De hett bi de ole Borg *Kronenborg* dicht bi de Oost stahn. Dor hett fröher ok dat Dörp Kronenborg legen. Dor stünn aver faken dat Water von de Oost in de Hüüs un in dat 19. Johrhunnert is dat Dörp denn bilütten mehr un mehr op de Geest tagen. Ok en ne’e Kapell is dor denn op’n Brink boot un an’n 23. Oktober 1811 inwieht worrn. Dat weer toeerst en Fackwarkkapell, de denn later massiv in Backsteen ümboot worrn is. De Kapell is 13,02 m lang un 7,60 m breed. De Toorn mit twee Klocken sitt as veer Meter hogen Dackrieder an’n Westgevel. De gröttere Klock is ut dat Johr 1831. De Klock is bi de Klockengeters Kovatsay & Ehlermann in Rodenborg ut de 1827 tweigahn Klock nee gaten worrn. Düsse Klock weer von 1461 un is von Segebade Marschalck von Bachtenbrock stift worrn. De twete Klock is in’n Tweten Weltkrieg insmult worrn (Klockenkarkhoff). Dor is 1957 en ne’e för kamen, de von de Firma Otto weer. Dor steiht op Latiensch op: *HAEC CAMPANA FACTA EST CHRISTI 1957* (Düsse Klock is 1957 herstellt worrn).

An de Oostwand von de Kapell hängt en Stifttafel, de Gotthard von Brobargen 1598 för de Kapell op’n Höben in Brobargen hett maken laten. Düsse Kapell is in’n Dörtigjohrigen Krieg toschannen gahn. De Klingbüdel is von 1714, stift von Claus Mahler, un de Kelk un Pateen sünd von 1886. De Hostiendoos stammt ut dat Johr 1705.

Bet 1926 harr de Kapell to dat Kaspel Heckthusen tohöört. Dat weer aver en wieden Weg na Goddsdeenst na Heckthusen un as 1924 de Fähr twüschen Kronenborg un Klint dichtmaken wull, dor wullen de Kronenbörger geern, dat se in Tokumst to dat Kaspel Olendörp tohören schullen. Un so sünd de Kronenbörger 1926 denn na dat Kaspel Olendörp wesselt un billt dor nu sietdem en Kapellengemeen mit egen Kapellenvörstand.